section_heading: Tramvajska linija
paragraph_text: Tramvajska pruga bila je dugačka osam kilometara i protezala se od Novog Čiča, sela jugozapadno od Velike Gorice, preko središta Velike Gorice do željezničkog kolodvora u Gradićima. Tramvaj je vozio brzinom od 7,5 kilometara na sat, što znači da mu je za cijelu dionicu trebalo otprilike sat vremena, dok se od središta mjesta do kolodvora putovalo dvadesetak minuta. Osim stanice na kolodvoru u Gradićima i one u Novom Čiču, postojale su još tri postaje – kod bolnice, pošte i vojarne. Velika Gorica dobila je tramvajsku liniju manje od 16 godina nakon Zagreba.